PATVIRTINTA

 Pagėgių savivaldybės

 Pagėgių lopšelio-darželio direktoriaus

 2023 m. rugsėjo 29 d. įsakymu Nr. V-30

**PGĖGIŲ SAVIVALDYBĖS PAGĖGIŲ LOPŠELIS-DARŽELIS**

**VAIKŲ DIENOS POILSIO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Pagėgių savivaldybės Pagėgių lopšelio-darželio (toliau-Įstaiga) vaikų dienos poilsio organizavimo tvarkos aprašo (toliau – Aprašas) paskirtis yra pateikti esminius susitarimus dėl ikimokyklinio ir priešmokyklinio amžiaus vaikų dienos poilsio organizavimo siekiant užtikrinti kokybišką ikimokyklinį ir priešmokyklinį ugdymą(si) ir atliepti kiekvieno vaiko fiziologinius, psichologinius poreikius.
2. Vaikų dienos poilsio organizavimą Įstaigoje reglamentuoja Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ 8 punktas „Jei įstaigoje vaikų ugdymas vykdomas ilgiau nei 4 val., turi būti organizuojamas vaikų maitinimas ir poilsis tam skirtose patalpose ir (ar) pritaikytose erdvėse" bei 83 punktas „Vaiko dienos režimas turi atitikti vaiko fiziologinius poreikius, jo amžiaus ypatumus, sveikatos būklę“, Jungtinių Tautų Vaiko teisių konvencijos 3 straipsnio 1 dalis „Imantis bet kokių vaiką liečiančių veiksmų, nesvarbu, ar tai darytų valstybinės ar privačios įstaigos, užsiimančios socialiniu aprūpinimu, teismai, administracijos ar įstatymų leidimo organai, svarbiausia – vaiko interesai“.
3. Geros mokyklos koncepcijos viena iš nuostatų: „Nuo švietimo visiems pereinama prie švietimo kiekvienam, t. y. personalizuoto, suasmeninto ugdymo ir mokymo(si) pripažįstant, kad žmonių patirtys, poreikiai ir siekiai skiriasi, o mokomasi skirtingais tempais ir būdais“.

**II SKYRIUS**

**VAIKŲ DIENOS POILSIO POREIKIAI IR YPATUMAI**

1. Augančiam ir besivystančiam vaiko organizmui svarbus pilnavertis poilsis.
2. Vaikų miego poreikis priklauso nuo jų amžiaus ir individualių organizmo ypatumų.
3. Pasaulio sveikatos organizacija rekomenduoja, kad 3–5 m. vaikams reikia 10–13 val. reguliaraus miego, įskaitant ir pietų miegą, jei vaikui yra toks poreikis.
4. Rekomenduojama vaikų dienos poilsio miegant trukmė:

|  |  |
| --- | --- |
| **Vaikų amžius**  | **Dienos miego trukmė**  |
| 1–2 m.  | 2 val.  |
| 2–3 m.  | 1 val. 45 min  |
| 3–4 m.  | 1 val. 30 min.  |
| 4–5 m.  | 1 val. 15 min.  |
| Vyresni nei 5 m.  | 1 val.  |

1. Vaiko dienos poilsio miegant trukmė gali kisti arba vaikui pasiūloma kita poilsio forma.
2. Požymiai, kai vaikams dienos miego nebereikia:
	* sunku užmigti dieną;
	* dieną nerodomi mieguistumo požymiai;
	* pamiegojus pietų miego sunku užmigti nakčiai; - atsibundama anksti ryte.

**III SKYRIUS**

**VAIKŲ DIENOS POILSIO ORGANIZAVIMAS**

1. Dienos poilsis gali būti organizuojamas vaikams miegant arba kitomis poilsio formomis.
2. Įstaigos vadovas, pasitelkęs Įstaigos bendruomenę (mokytojus, švietimo pagalbos specialistus, tėvus (globėjus)) ir atsižvelgdamas į esamus įstaigos išteklius (žmogiškuosius, finansinius, patalpų galimybes) susitaria dėl vaikų dienos poilsio organizavimo.
3. Mokslo metų eigoje tėvams (globėjams) parašius prašymą ir individualiai aptarus, jog vaikas pietų miego nemiega, jam dienos poilsis organizuojamas kita forma:

12.1.individualios veiklos grupėje;

12.2. grupinės veiklos atskiroje erdvėje (pvz., salė, socialinio pedagogo kabinetas ir kt.).

1. Dienos poilsio forma nustatoma atsižvelgus į tėvų (globėjų) prašymus, grupės dinamiką ir individualius pokalbius su vaiko tėvais (globėjais).
2. Organizuojant dienos vaikų poilsį miegant vadovaujamasi šio Aprašo 7 punkto rekomendacijomis.
3. Poilsio formų pasirinkimo principai:
	* turi atitikti vaiko amžių;
	* turi mažinti stimuliaciją, aktyvumą;
	* rekomenduojamos individualios, o ne grupinės veiklos;
	* veiklos turi būti saugios, suaugusiųjų prižiūrimos;
	* jų turi būti daugiau, nei viena, kad vaikai galėtų jas keisti.
4. Mokslo metų eigoje vaikų dienos poilsio poreikiai gali kisti, pokyčiai aptariami individualiai su vaiko tėvais (globėjais).
5. Vaikams, kurie po 20–30 min. poilsio lovoje neužmiega, grupės mokytojas pasiūlo keltis ir užsiimti ramia veikla, kuri netrukdytų kitiems vaikams ilsėtis.
6. Siūlomos kitos poilsio formos:
	* piešimas ar koliažo darymas;
	* žaidimas su plastilinu, modelinu ar kinetiniu smėliu;
	* muzikos klausymas;
	* knygų vartymas;
	* kita (plakatas „Kaip vaikai ilsisi darželyje“).

**IV SKYRIUS**

**BAIGIAMOSIOS NUOSTATOS**

1. Aprašas parengtas vadovaujantis Lietuvos Respublikoje galiojančiais teisės aktais, naujausiais moksliniais tyrimais, Lietuvos ir užsienio šalių gerąja patirtimi.
2. Apraše vartojamos sąvokos apibrėžtos Lietuvos Respublikos švietimo įstatyme ir kituose švietimą reglamentuojančiuose teisės aktuose.
3. Aprašo įgyvendinimo kontrolę vykdo direktoriaus pavaduotojas ugdymui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_